CELEX: C2005/093/10
Language: sk
Date: 2005-04-16 00:00:00
Title: Vec C-19/05: Žaloba podaná dňa 20. januára 2005 Komisiou Európskych spoločenstiev proti Dánskemu kráľovstvu

16.4.2005   
            
            
               SK
            
            
               Úradný vestník Európskej únie
            
            
               C 93/5
            
         Žaloba podaná dňa 20. januára 2005 Komisiou Európskych spoločenstiev proti Dánskemu kráľovstvu
   (Vec C-19/05)
   (2005/C 93/10)
   Jazyk konania: dánčina
   Komisia Európskych spoločenstiev, v zastúpení: N. B. Rasmussen a G. Wilms, ktorí si zvolili adresu na doručovanie v Luxemburgu, podala dňa 20. januára 2005 (faxom 14.1.2005) na Súdny dvor Európskych spoločenstiev žalobu proti Dánskemu kráľovstvu.
   Komisia Európskych spoločenstiev navrhuje, aby Súdny dvor:
   
               —
            
            
               určil, že Dánske kráľovstvo tým, že neuhradilo Komisii sumu vo výške 18 687 475 DKK ako vlastné zdroje, spolu s dlžnými úrokmi od 27. júla 2000, si nesplnilo svoje povinnosti vyplývajúce z práva Spoločenstva, najmä článku 10 ES a článkov 2 a 8 rozhodnutia Rady 94/728/ES, Euratom (1) z 31. októbra 1994 o systéme vlastných zdrojov Európskych spoločenstiev,
            
         
               —
            
            
               zaviazal Dánske kráľovstvo nahradiť trovy konania.
            
         Žalobné dôvody a hlavné tvrdenia
   Čiastka, na ktorú odkazuje návrh, predstavuje clo, ktoré dánske colné orgány opomenuli vybrať v období rokov 1994 – 1997 od podniku, ktorému tieto orgány nesprávne povolili doviesť určité tovary s nulovou sadzbou (cla). Toto povolenie sa týkalo tovarov určených na zapracovanie alebo upevnenie alebo vybavenie lodí, člnov a ostatných plavidiel v súlade s nariadením Rady (EHS) č. 2658/87 (2) z 23. júla 1987 o tarifnej a štatistickej nomenklatúre a o Spoločnom colnom sadzobníku, príloha 1, oddiel II. Tovary však boli určené na výrobu kontajnerov a nemohli byť, ako to neskôr dánske orgány uznali, posudzované podľa uvedeného ustanovenia.
   Dánske orgány nezákonne zlyhali pri úhrade uvedenej sumy Komisii ako vlastných zdrojov. Nároky uplatnené v tejto súvislosti sa zhodujú s tými, ktoré Komisia uplatnila vo svojom návrhu proti Dánsku vo veci C-392/02. (3)
   
   
      (1)  Ú. v. ES L 293, 12.11.1994, s. 9.
   
      (2)  Ú. v. ES L 256, 7.9.1987, s. 1.
   
      (3)  Ú. v. EÚ C 31, 8.2.2003, s. 4.